
פעולה על גבורה
[bookmark: _GoBack]מתאים לקראת חנוכה, יום ההוקרה לפצועי צה"ל ,רועי קליין וכד'.
חלק א':
נשאל את החניכים מהי בשבילם גבורה, נציג סיטואציות ונשאל אותם מה מהסיטואציות היא גבורה.
סיטואציות:
לקום בחורף
לצאת למלחמה
לתת מכות למישהו שעיצבן אותי
לא לדבר לשון הרע
לחכות באור אדום
לשמור על השקט כשאמא ישנה
להצליח להכנס לאוטובוס בלי לשלם ושלא ישימו לב
להודות שלא עשיתי שעורי בית
להתפלל בחופש הגדול
לעשות השבת אבידה לארנק שמצאתי בקניון
לתרום כליה\דם
חלק ב':
נראה לחניכים משפט מחז"ל שמראה שגבורה זה לא רק מעשים גדולים כמו לנצח במלחמה אלא גם גבורה פנימית, והתגברות על הרצונות הטבעיים שלי.

"איזהו גיבור? הכובש את יצרו, שנאמר (משלי ט"ז, ל"ב) : טוב ארך אפיים מגיבור ומושל ברוחו מלוכד עיר".
איזהו גיבור? – שראוי שיתהלל בגבורתו? הכובש את יצרו- שאינו נכנע ותאוותו ושרירות ליבו והוא שולט ברוחו שנאמר: טוב ארך אפיים מגיבור- המאריך אפו ואינו ממהר לנקום נקמתו, טוב הוא וחשוב מגיבור מלחמה  ומושל ברוחו מלוכד  עיר- מי שיודע לשלוט ברוחו ולעצור כעסו, ערכו גדול מגיבור הכובש עיר."   (אבות פרק ד').
הסבר בקצרה: מי שמתגבר על יצרו ולא ממהר להתעצבן או לנקום הוא לפעמים יותר גדול ממי שנלחם במלחמות.






חלק ג':
נספר לחניכים את סיפורו של בניה ריין:
ציון לשבח מוענק מטעם מפקד פיקוד המרכז לרב סרן בניה ריין ז"ל, מ"פ שריון בגדוד "שלח", על שהראה דבקות במשימה וחתירה לניצחון, דוגמה אישית ורעות. בתאריך י' באב התשס"ו (4 באוגוסט 2006), במהלך התקדמות לכיוון הכפר א-טייבה, נתקע צוות ההנדסה שנע על גבי פומ''ה (סוג של נגמ"ש-רכב קרבי) בשטח השמדה בגלל בעייה חימושית. רב סרן בניה ז"ל וצוותו אספו אליהם את שמונת לוחמי ההנדסה על גבי הטנק וחילצו אותם למקום מבטחים. מיד בגמר החילוץ נפגעה הפומ''ה התקועה מטיל נ''ט. גם בימים שלאחר מכן, במשך יותר משבוע ימים, המשיך צוותו של רב סרן בניה ז"ל לחלץ כוחות נוספים תחת אש תוך סיכון אישי רב. בתאריך י''ח באב התשס"ו (12 באוגוסט 2006) בחרבת אל כסיף, בעיצומה של פעולת חילוץ נוספת של טנק שנותר בשטחי השמדה, נפגע הטנק של רב סרן בניה ז"ל מטיל נ"ט, וכל אנשי הצוות נהרגו. רב סרן בניה ריין ז"ל אשר התנדב להלחם במלחמה ובמהלכה אף נהרג, הפגין דוגמה אישית, רוח לחימה, יוזמה, מנהיגות יוצאת דופן וחירוף נפש. במעשיו אלה הוא היה מופת ללוחמי צה"ל בכלל, וללוחמי השריון בפרט. רב סרן בניה ריין ז"ל יועד להיות מ"פ בגדוד "שלח", אך בטרם מונה לתפקידו פרצה המלחמה. כאשר הצטרף הגדוד למלחמה, התעקש רב סרן ריין ז"ל להשתתף בלחימה וקיבל פיקוד על צוות טנקים שזכו לכינוי "כוח בניה". תפקידו העיקרי של "כוח בניה" היה לחלץ לוחמים וכלים שנפגעו בלחימה.

בניה לא היה צריך להילחם אבל הוא בכל זאת הפגין גבורה ואחריות והתנדב להילחם ולהגן על העם. כל עיסוקו היה להציל את חבריו תוך סיכון עצמי גבוה במיוחד.

סיכום:
למדנו מהי גבורה, ועל כך שגם גבורה פנימית והתגברות על היצר זאת גבורה גדולה ונחשבת. ראינו את הסיפור של בניה ריין וראינו שהוא נלחם בהתנדבות אפילו שהוא לא היה חייב, ובזכותו הרבה חיילים ניצלו. אפשר ללמוד מכך דוגמה לחיים שלנו, שנעריך יותר את חיילי צה"ל וכוחות הביטחון שמוסרים את נפשם בשבילנו ושנדע ללמוד מהם ולקחת מהם את הגבורה הזאת.

